Abu Dhabi Grand Slam fór fram um helgina og voru fulltrúar Íslands þeir Sveinbjörn Iura og Egill Blöndal . Báðir komust í aðra umferð . Sveinbjörn mætti Sach Denanyoh frá Togo í fyrstu umferð og sigraði hann á sannfærandi hátt þar sem Sacha fékk þrjú shido á innan við tveim mínútum og var þar af leiðandi úr leik ( hansoku make ) . Í annarri umferð glímdi Sveinbjörn gegn Vedat Albayrak frá Tyrklandi , sem vermdi 5 . Sæti heimslistans fyrir mótið um helgina . Glíman þróaðist á þann hátt að þeir Sveinbjörn og Vedat háðu harða gripabaráttu við upphaf glímunar og náðu hvorugir að ná almennilegum tökum á mótherjanum . Eftir umþað bil eina mínútu náði Vedat góðum gripum skoraði ippon með fallegu uchimata kasti og lauk Sveinbjörn þar með keppni . Egill hafði dregist gegn Dmytro Berezhny frá Úkraníu í fyrstu umferð , en Dmytro mætti ekki til keppni . Að öllum líkindum hefur Dmytro verið dæmdur úr leik þar sem hann stóðst ekki vigt , því fór Egill beint aðra umferð . Í annarri umferð mætti Egill Aleksandar Kukolj frá Serbíu , Kukolj er fyrrum Evrópumeistari og er sem stendur í 9 . Sæti heimslistans . Það var mikill hraði í glímunni strax frá byrjun og mikið sótt . Viðureigninn lauk því miður með sigri Kukolj eftir um það bil tvær mínútur þegar hann skoraði ippon með kata guruma og var þar með Egill úr leik að þessu sinni . Egill mun koma heim að móti loknu en Sveinbjörn mun næst ferðast til Ástralíu þar sem hann mun keppa á Perth Oceania open ( 3 - 4 nóv ) . Þaðan mun leið hans liggja til Japans þar sem hann keppir á Osaka Grand Slam ( 22 - 24 nóv ) . Að lokum mun Sveinbjörn keppa í Hong Kong á Asian Open ( 1. Des ) áður en hann heldur heim á leið .